
I. О преодолении скорбей и взаимных обид

Акафист Божией Матери пред иконой Ее, именуемой «Утоли моя печали»

Кондак 1
Взбранное нам и дивное избавле́ние даровася, Твой образ честны́й, преблагословенная Дево Владычице Богородице, яко избавльшеся от злых явлением его и к нему взирающе, восписуем Ти благодарственная раби Твои, Богородице, но яко иму́щая державу непобедимую, от всяких нас бед свободи, да зовем Ти: Радуйся, Радосте наша, избави нас от всякого зла и утоли наша печали.
Икос 1
Ангел множество, и вся Небесная Воинства славят Тебе, Царицу всех Богородицу, Ты же исполнила еси радости души наша милостивым явлением нам образа Твоего святаго, Богоизбра́нная Дево Владычице. К нему же кланяющеся, Тебе умиленная моления возсылаем, милосердому Твоему к нам заступлению со страхом зовуще таковая:
Радуйся, Отца Безначальнаго благословение.
Радуйся, Сына Превечнаго жилище.
Радуйся, Духа Святаго пребывание.
Радуйся, яко Тебе славят многоочитии Херувими.
Радуйся, яко Тебе похвальная приносят шестокрилатии Серафими.
Радуйся, яко Тебе вся Небесная Воинства велича́ют.
Радуйся, яко Тебе вся колена земная Матерь Божию испове́дуют.
Радуйся, яко Тобою вся вселенная веселия исполняется.
Радуйся, яко Тобою вся болезни наша исцеляются.
Радуйся, Твоими бо молитвами печали наша утоляются.
Радуйся, Твоими бо хода́тайствы вся проше́ния наша исполняются.
Радуйся, яко Тебе и Сыну Твоему и Твоей честне́й иконе благодарно покланяемся.
Радуйся, Радосте наша, избави нас от всякаго зла и утоли наша печали.
Кондак 2
Видят Тя, Богоизбранная Отроковице, вся Небесныя Силы предстоящу всегда Престолу Славы Небеснаго Царя и за Христианы к Сыну и Богу молящуюся, Небесная Царице; мы же, грешнии, на земли зряще Твою святую икону и к ней припа́дающе, Тебе радостно покланяемся, зовуще: Аллилуиа.
Икос 2
Разум пода́ждь нам, Всеусердная Предста́тельнице наша, Небесная Царице, из уст бо нас скверных, како мощно пети Твоему имени? яко благих еси нам Хода́таица, сильна́ еси вспомоществовати во всякой нами требуемой помощи, да Тебе со умиле́нием зовем сице:
Радуйся, молитвы о нас к Сыну и Богу во утешение приносящая.
Радуйся, молитвами Твоими очи наша от вечнаго рыдания избавляющая.
Радуйся, Матерними Твоими молитвами Сына и Бога на милость к нам приклоняющая.
Радуйся, молитвами Твоими праведный на нас гнев Божий утоляющая.
Радуйся, ходатайствы Твоими грехи наша прощающая.
Радуйся, помощию Твое́ю страсти наша истребляющая.
Радуйся, предстательством Твоим вре́менная наша скорби разрушающая.
Радуйся, во всяких бедах и ну́ждах нам помогающая.
Радуйся, славящих Тя всегда прославля́ющая.
Радуйся, радостию Твое́ю печали наша утоляющая.
Радуйся, непрестанное нам веселие подавающая.
Радуйся, нам райския двери отверзающая.
Радуйся, Радосте наша, избави нас от всякаго зла и утоли наша печали.
Кондак 3
Сила Вышняго осени Тя к скорому и те́плому заступле́нию верно притекающих к Тебе и честному Твоему образу покланя́ющихся, еди́ней бо токмо Тебе, Нетленней и Пречистей Богоматери, даде́ся дар всякое благое наше прошение исполня́ти, и едина Ты можеши нам помощи, елико хощеши. Тем всяк возраст славословит Сына Твоего и Бога нашего, зовы́й: Аллилуиа.
Икос 3
Иму́щи богатство милосердия неоскудное, всем концем земным простираеши руку помощи и подае́ши боля́щим исцеление, страждущим ослабу, слепым прозрение и всем вся по своей их потре́бе исполняеши. Мы же Тебе благодарно сице поем:
Радуйся, едина Мати, милосердие нам явля́ющая.
Радуйся, милости сокровище многоценное нам открывающая.
Радуйся, безчисленныя щедроты всем подава́ющая.
Радуйся, слово премудрости просящим да́рующая.
Радуйся, преспе́яние разума юным подавающая.
Радуйся, раны наша греховныя истребля́ющая.
Радуйся, праведных в райских селениих насаждающая.
Радуйся, отчаянным будущих благ Надеждо и Укрепление.
Радуйся, всех падших скоро к благодати возставля́ющая.
Радуйся, всем во всякой требуемой от Тебе помощи помогающая.
Радуйся, Радосте наша, избави нас от всякаго зла и утоли наша печали.
Кондак 4
Бурею многих бед одержимым нам всегда помога́еши, Небесная Царице, с верою прибегающим к Тебе и покланяющимся цельбоносней Твоей иконе, ейже первописанней иногда рекла еси: “С сим образом благодать Моя и сила”. И мы истинно веруем, яко послу́шаеши прошения призывающих имя Твое святое и Сыну Твоему зовущих: Аллилуиа.
Икос 4
Слы́ша Господь Твоя на Небеси о нас хода́тайства, избра́нная Пала́то Духа Святаго, исполняет Твоя прошения, мы же грешнии на земли, видевше святую Твою икону, яко светозарное солнце нам светящуюся, Тебе яко Божией Матери дерзаем глаголати:
Радуйся, солнце мысленное нам явля́ющая.
Радуйся, светом немерцающим нас просвещающая.
Радуйся, умерщвленных нас грехами оживляющая.
Радуйся, неплодным матерем ложесна разрешающая.
Радуйся, нечаянно находящих на нас злых врагов скоро прогоняющая.
Радуйся, желаемых благ всегда нас наслаждающая.
Радуйся, скоро в бедахив печалех нас утешающая.
Радуйся, верою имя Твое призывающих от нечаянныя смерти спасающая.
Радуйся, на Тя уповающим безконечный живот дарующая.
Радуйся, веру и любовь к Тебе имущих к Небеси возводящая.
Радуйся, Предстательство наше крепкое.
Радуйся, во всяких обстояниях нас защищающая.
Радуйся, Радосте наша, избави нас от всякаго зла и утоли наша печали.
Кондак 5
Боготе́чную звезду, честну́ю Твою икону Ты нам показала еси, Владычице мира, к ней же зря́ще и верою серде́чною моля́щеся, Тебе, Богородице, глаголем: Ты еси нам щит непобедимый и стена необоримая, вопиющим Ти: Аллилуиа.
Икос 5
Видеша Силы Небесныя на руку́ Твое́ю Создавшаго Своима рукама человеки и Владыку разумева́юще Его: мы же грешнии на земли зряще изображенную Тебе Пречистую Матерь Его, любезно Свои ру́це к нам простирающую, к Тебе умильно зовем:
Радуйся, на руку́ Твое́ю Огнь Божественный неопально держа́щая, Имже грехи наша попаляются.
Радуйся, на руку́ Твоею Света Неприкосновеннаго носившая, Имже ду́ши наша просвещаются.
Радуйся, врагов наших видимых и невидимых побеждающая.
Радуйся, любовь и милосердие к нам являющая.
Радуйся, ру́це Твои в поручение о нас к Богу принося́щая.
Радуйся, вход в Царствие Небесное нам отверзающая.
Радуйся, Твое́ю помощию нас защищающая.
Радуйся, Твоим ходатайством грехи наша прощающая.
Радуйся, Твоим молением печали наша утоля́ющая.
Радуйся, яко Твоим предстательством всяких благ наслаждаемся.
Радуйся, яко Тобою вся во благи́х желания наша исполняются.
Радуйся, Радосте наша, избави нас от всякаго зла и утоли наша печали.
Кондак 6
Проповедницы Богоноснии апостоли, по Вознесении Господни, при освящении храма Твоего невидимою рукою изображе́нный шаровными подобии на стене обре́тше образ Твой, Владычице, рожденному от Тебе Богу воспеша: Аллилуиа.
Икос 6
Возсияла еси премудростию от истиннаго Солнца правды, Богоизбранная Отроковице, и, лучи истиннаго Богоразумия испущающи, теми освещаеши всех верою испове́дающих Тя истинную Матерь Божию быти, вопиющих сице:
Радуйся, всех на Небеси славою Твое́ю просвещающая.
Радуйся, начало человеческаго спасения устроя́ющая.
Радуйся, ковче́же жизни на́шея, от потопа смертнаго нас сохраняющий.
Радуйся, в райских селениих жити нам да́рующая.
Радуйся, Предстательница наша к Богу, мир спасающая.
Радуйся, в беда́х сущих скоро заступающая.
Радуйся, всякия болезни человеческия, телесныя и душевныя, исцеляющая.
Радуйся, немым и косноязычным словеса отверза́ющая.
Радуйся, всякаго блага прося́щим у Тебе Пода́тельнице.
Радуйся, учение благодати всем источа́ющая.
Радуйся, тем всякий чин и возраст довольно услаждающая.
Радуйся, всех благия желания исполняющая.
Радуйся, Радосте наша, избави нас от всякаго зла и утоли наша печали.
Кондак 7
Хотя́ долготерпеливый Всевидец Господь явити Своего человеколю́бия и щедрот бездну, избра́ Тебе Себе в Матерь, милости неисчерпа́емый Источниче, да аще кто праведным судом Божиим осуждения досто́ин, Твоим всемощным хода́тайством сохране́н будет и Сыну Твоему и Богу нашему велегла́сно зове́т: Аллилуиа.
Икос 7
Дивна показал еси дела Твоя в Пречистей Матери Твоей, Господи, и ди́вну даровал еси нам Ея икону, паче лучей солнечных просвещающую людей, яко Самую зрящих Богородицу, и верою сердечною от души любовию вопию́щих таковая:
Радуйся, икону Твою на земли, яко облак всем распростирающая.
Радуйся, тою паче наде́яния милосердое к нам заступление являющая.
Радуйся, Твое́ю иконою источники чудес всюду источающая.
Радуйся, явлением Твоея иконы вся люди просвещающая.
Радуйся, тою новое знамение благодати в Церкви являющая.
Радуйся, яко, на икону Твою взирающе, Самой Тебе, истинней Богородице, покланяемся.
Радуйся, иконою Твое́ю, яко столпом огненным, мрак греха отгоняющая.
Радуйся, тою печали наша утоляющая.
Радуйся, Церковь освятившая тоя́ явлением.
Радуйся, яко мы грешнии сохраняемся Твоим заступле́нием.
Радуйся, вре́тище скорби на́шея растерза́ющая.
Радуйся, вечною радостию нас одевающая.
Радуйся, Радосте наша, избави нас от всякаго зла и утоли наша печали.
Кондак 8
Странну и преславну в Церкви явльшуюся, святую Твою икону Ангели воспе́ша, апостоли прославиша, лик святителей поклонишася, мы же грешнии, припадающе, ожидаем Твоея́ великия и богатыя милости, с веселием вопиюще: Аллилуиа.
Икос 8
Всеми вышними и нижними влады́чествуяй Господь, видев Тя Матерь Свою всегда предстоя́щу Ему и со умилением Ему приносящу моление о нас грешных, обеща исполните вся прошения Твоя. Мы же гре́шнии, надеяся на Твоя Матерния о нас молитвы, благодарственная Тебе приносим сице:
Радуйся, с Сыном Твоим и Богом вечно царствующая.
Радуйся, Емуже всегда о нас моления принося́щая.
Радуйся, всех к Тебе прибегающих Твое́ю милостию покрывающая.
Радуйся, всех Радосте, печали наша утоляющая.
Радуйся, примирение наше с Богом соде́лавшая.
Радуйся, Бога и человека соединившая.
Радуйся, спасение человеческое устроившая.
Радуйся, прародительнаго греха клятву разрушившая.
Радуйся, смертное наше естество безсмертием просветившая.
Радуйся, жестокость сердца нашего умилившая.
Радуйся, отчаянных к Богу возводящая.
Радуйся, сосуды смертныя, на нас уготованная, сокрушившая.
Радуйся, Радосте наша, избави нас от всякаго зла и утоли наша печали.
Кондак 9
Все естество ангельское похвальныя песни приносит Тебе, Божией Матери и Заступнице всех припадающих Тебе и просящих Твоея́ помощи, яко твердым и крепким Твоим предстательством праведных весели́ши, грешных заступаеши и от бед избавля́еши, и печали утоляеши, и молишися о всех верою зовущих: Аллилуиа.
Икос 9
Ветия многовещанныя, я́ко рыбы безгласныя, недоуме́ют хвалити славный, Владычице, иконы Твоея́ праздник, ниже́ от скверных устен наших приноси́мыя Ти похвалы достойны, оба́че неисче́тныя благодеяния, иконою Твое́ю нам явля́емыя, видевше, душею и сердцем радующеся, Тебе глаголем:
Радуйся, от глада нас хлебом жизни питающая.
Радуйся, от губительства смертнаго безсмертием нас соблюда́ющая.
Радуйся, от труса греховнаго нас сохраняющая.
Радуйся, от потопа смертнаго рукою Твое́ю крепкою нас избавля́ющая.
Радуйся, от огня росою молитв Твоих нас восхищающая.
Радуйся, от бед сильным Твоим предстательством нас защищающая.
Радуйся, от меча силою Твоею нас охраняющая.
Радуйся, от нашествия иноплеменник нас спасающая.
Радуйся, от междоусобныя брани истинным миром нас огражда́ющая.
Радуйся, от смертноносныя раны прибегающих к Тебе исцеляющая.
Радуйся, от належащаго праведнаго преще́ния Божия Твоим молением нас свобождающая.
Радуйся, от всякия нас язвы Твоим честны́м хода́тайством изымающая.
Радуйся, Радосте наша, избави нас от всякаго зла и утоли наша печали.
Кондак 10
Спасти хотя род человеческий от прелести вражия, Человеколюбец Господь Тебе, Матерь Свою, дарова земным на помощь, глаголя: “Сы́нове челове́честии, се Мати Моя Покров и Прибежище вам да будет, печальным Утеше́ние, скорбящим Радование, обидимым Заступнице”, да всех из глубины греховныя воздвигнет, вопиющих: Аллилуиа.
Икос 10
“Царю́ Небесный, – тако молит за ны всегда Небесная Царица, – приими всякаго человека, славящаго Тя и призывающаго Имя Твое, иде́же бывает память Святому Имени Твоему, и прославляющих Мя Имене Твоего ради, и не отри́ни их от лица Твоего, но благоволи в них и приими́ от них всякое моление, и всех от бед избави”. Мы же грешнии, надеющеся на Твоя Ма́терния молитвы, зовем сице:
Радуйся, яко Ты молитвенница наша к Богу те́плая.
Радуйся, яко Ма́терняя Твоя молитва много может, Владыку умилостивля́ющая.
Радуйся, отчаянных Надеждо́, печали их утоляющая.
Радуйся, благодатию Твое́ю наше недостоинство осиява́ющая.
Радуйся, нашу скверну чистотою Твое́ю очищающая.
Радуйся, моления наша благоуханием Твоим исправляющая.
Радуйся, бре́ние наше тленное в нетле́ние обращающая.
Радуйся, неможе́ние наше врачу́ющая.
Радуйся, вся наша болезни душевныя и телесныя исцеляющая.
Радуйся, нашедший на нас облак страсте́й, ско́рбей и печалей скоро разгоняющая.
Радуйся, сильным Твоим прошением вся полезная дарующая.
Радуйся, Радосте наша, избави нас от всякаго зла и утоли наша печали.
Кондак 11
Пение всеумиле́нное приими от нас, Небесная Царице, и молитву, приносимую Тебе, Дево Богородице, услыши: к Тебе бо в напастех, скорбех и печалех прибегаем и пред Тобою в бедах наших слезы проливаем, и молим: утоли наша печали, и приими́ сию жертву Твоих рабов, зовущих: Аллилуиа.
Икос 11
Светоприе́мная свеща истиннаго Света сущих на земли́ я́вльшися, ду́ши просвещаеши чту́щих Твоея́ иконы явле́ние и к разуму Божественному наставля́еши, поющих Ти сицевая:
Радуйся, свеще́ неугасимая огня невещественнаго, нас просвещающая.
Радуйся, заре́ незаходимаго Света Божественнаго, нас озаряющая.
Радуйся, Солнце правды, нас облистающее.
Радуйся, источник жизни райския нам источающая.
Радуйся, Мати Света истиннаго, благочестивых души просвещающая.
Радуйся, Мати всех Бога, озлобленных всех ду́ши утешающая.
Радуйся, Тя на помощь призывающих и имя Твое славящих спасающая.
Радуйся, уповающим на Тя живота непостыдный конец дарующая.
Радуйся, всем родом, Тя Матерь Божию почитающим и Богородицу именующим, непрестанно помогающая.
Радуйся, осенением святыя Твоея иконы злых духов мечтания от нас прогоняющая.
Радуйся, во внезапных на нас находящих скорбех и печалех скоро нас утешающая.
Радуйся, всему миру радость да́рующая.
Радуйся, Радосте наша, избави нас от всякаго зла и утоли наша печали.
Кондак 12
Благодать Божественную испроси нам у Небеснаго Владыки Сына Твоего и Бога, и простри нам руку помощи, и молитвами Твоими утоли наша печали, покрый нас кровом крилу́ Твое́ю, отжени́ от нас всякаго врага и супостата, умири́ нашу жизнь, да не поги́бнем лю́те, но приими́ нас в вечныя кровы, Покровительнице наша, да радующеся Тебе зовем: Аллилуиа.
Икос 12
Пою́ще Тя, державную Помощницу, хвалим Тя и, моля́щеся Тебе со умилением, веруем и исповедуем, яко испросиши блага́я временная и вечная воспевающим Ти:
Радуйся, молитвами Твоими весь мир спасающая.
Радуйся, всю вселенную хода́тайством Твоим заступа́ющая.
Радуйся, православным на ва́рвары победы подавающая.
Радуйся, нашествия на христиа́ны иноплеме́нных побеждающая.
Радуйся, в вере благочестивыя сохраняющая.
Радуйся, непочитающих иконы Твоя святыя, яко прах от лица земли развевающая.
Радуйся, покланяющимся иконе Твоей и Тя на помощь призывающим, и в печалех бедствующим скоро помогающая.
Радуйся, нас грешных ко спасению и восприятию благ вечных наставляющая.
Радуйся, безконечнаго царствия у Сына Твоего и Бога нашего всем нам испрошающая.
Радуйся, верным безконечную жизнь дарующая.
Радуйся, всем во всякой потребе вся полезная и благая подавающая.
Радуйся, Радосте наша, избави нас от всякаго зла и утоли наша печали.
Кондак 13
О Всепе́тая Мати, Небесная Царице и Владычице, Дево Богородице, рождшая всех святых Святе́йшее Слово, ны́нешнее прие́мши приноше́ние, утоли наша печали и избави нас от всяких напастей, бед, скорбе́й и вечнаго осуждения, и гряду́щаго изми мучения, и сподоби нас рабов Твоих в вечных райских селениях водворитися, зову́щих: Аллилуиа.
Этот кондак читается трижды, затем 1-й икос: «Ангел множество…» и 1-й кондак: «Взбранное нам и дивное избавление…»
Молитва
Дева, Владычица Богородица, паче естества и слова родившая Единородное Божие Слово, Творца и Владыку всей видимой и невидимой твари, Единаго от Троицы Бога, Бога и Человека, соделавшаяся обителию Божества, вместилищем всякой святыни и благодати, в котором, по благоволению Бога и Отца, при содействии Святаго Духа, телесно обитала Полнота Божества, несравненно превознесенная боголепным достоинством и преиму́ществующая пред всякою тварию, Слава и Утешение, и неизреченное веселие Ангелов, царственный венец апостолов и пророков, преесте́ственное и чудное мужество мучеников, Поборнице в подвигах и Подательнице победы, уготовля́ющая подвижникам венцы́ и воздая́ния вечныя и боголе́пныя, превысшая всякой чести, честь и слава преподобных, непогреши́тельная Путеуказательнице и Наставнице безмолвия, дверь откровений и духовных таин, Источниче Света, врата вечной жизни, неистощимая река милосердия, неисчерпаемое море всех боголе́пных дарований и чудес, Тебя просим и Тебя умоляем, сострадательнейшую Матерь человеколюбивого Владыки, будь милостива к нам, смиренным и недостойным рабам Твоим, воззри благосе́рдно на пленение и смирение наше, уврачу́й сокруше́ния душ и телес наших, разсе́й видимых и невидимых врагов, буди для нас, недостойных, пред лицем врагов наших крепким столпом, бранным оружием, сильным ополчением, воеводою и непреоборимою Поборницею, покажи ныне на нас древния и чудныя милости Твоя, да познают беззаконнии врази наши, что Сын Твой и Бог един есть Царь и Владыка, что Ты воистину Богородица, родившая по плоти истиннаго Бога, что все Тебе возможно, и чего ни восхощешь, Владычица, имеешь силу все сие совершить на Небеси и на земли, и на всякое прошение даровать что кому полезно: больным здравие, сущим на мори тишину и доброе кораблепла́вание.

